หวยชุดแพงล้มเหลวสลากแก้ไม่เบ็ดเสร็จ
สลากคละเลขยังสยบ หวยชุดไม่ลง เพราะโควตาหวยของ สมาคม มูลนิธิ 33 ล้านฉบับ ยังจัดชุดได้
26 ม.ค. 2562

สลากคละเลขยังสยบ หวยชุดไม่ลง เพราะโควตาหวยของ สมาคม มูลนิธิ 33 ล้านฉบับ ยังจัดชุดได้
นายสังศิต พิริยะรังสรรค์ คณบดีวิทยาลัยนวัตกรรมสังคม มหาวิทยาลัยรังสิต เปิดเผยถึงการปรับสูตรพิมพ์สลากและจำหน่ายให้ผู้ค้าในระบบจองซื้อ จำนวน 57 ล้านใบ คิดเป็นสัดส่วน 65% ของยอดพิมพ์สลาก เป็นแบบ คละเลขในระบบ 2-2-1 ว่า วิธีการนี้ น่าจะเป็นประโยชน์ต่อผู้ค้ารายย่อย ที่ได้โควตาสลาก 5 เล่ม เพราะยังได้ขายสลากชุด 2 ใบได้ ส่วนรายใหญ่ที่เป็นสมาคม มูลนิธิ มีโควตารวมกัน 33 ล้านฉบับ ยังได้รับการจัดสรรโควตาแบบเดิม กลุ่มนี้ยังสามารถรวมชุดได้ แต่การจะรวมชุดให้มีจำนวนมากแบบเดิมๆ คงทำยาก จึงไม่สามารถชี้ชัดได้ว่า ราคาสลากชุดใหญ่จะแพงขึ้นกว่าเดิมอีกหรือไม่
"หวังว่าเมื่อการรวมชุดใหญ่ทำได้ยาก คนซื้อสลากก็หาของได้ยาก อาจทำให้ปริมาณการบริโภคสลากลดลงได้ในระยะยาว แต่ยังต้องรอดูสถานการณ์ตลาดต่อไปว่า ในรายย่อย 57 ล้านฉบับ จะเป็นนอมินีของรายใหญ่มากน้อยเท่าไร ที่จะทำให้มีสลากรวมชุดได้แค่ไหน" นายสังศิต กล่าว
แหล่งข่าวจากวงการค้าสลาก เปิดเผยว่า การปรับวิธีการพิมพ์สลากครั้งนี้ยังไม่สามารถแก้ปัญหาสลากชุดและสลากแพงได้อย่างมีประสิทธิภาพ เพราะต้นตอของการรวมชุดคือโควตาสลากของรายใหญ่ สมาคม มูลนิธิ 33 ล้านฉบับ ยังคงอยู่แบบเดิม ทำให้อย่างน้อยรายใหญ่ยังสามารถรวมชุดสลากได้อย่างน้อย 20-30 ชุด แต่คงไม่ได้มากถึง 60 ชุด แบบเดิมที่เคยมีคนถูกรางวัลถึง 180 ล้านบาทได้
สำหรับรายย่อยที่โควตาสลาก 5 เล่ม กลุ่มที่ขายตัวจริงก็ไม่กระทบ แต่กลุ่มที่รับสลากแล้วไปขายต่อ ก็จะมีรายได้ลดลง จากเดิมอาจจะขายเกินราคาได้เล่มละ 1,000 บาท อาจจะเหลือเล่มละ 500 บาท
ด้าน นายชัยวัฒน์ ระวีแสงสูรย์ นายกสมาคมผู้ค้าสลากออนไลน์ไทยและสลากกินแบ่งไทย กล่าวว่า การออกมาตรการสลากชุดและพิมพ์แบบคละเลข เป็นการเลือกปฏิบัติที่ใช้วิธีพิมพ์คละเลขแต่สลากของผู้ค้าสลากรายย่อย 57 ล้านฉบับ แต่ผู้รับสลากโควตา 33 ล้านฉบับ ยังได้รับการพิมพ์เรียงเลขแบบเดิม ซึ่งจะเป็นการเอื้อให้ยี่ปั๊วรายใหญ่ที่มีเครือข่ายกับสลากโควตา สามารถรวมชุดได้อยู่และตั้งราคาขายแพงมากกว่าเดิม เพราะหมดคู่แข่งจากยี่ปั๊วรายย่อยซึ่งส่วนใหญ่มีการรับซื้อสลากจากผู้ค้ารายย่อย
ขณะเดียวกัน ยังไม่มั่นใจว่าระบบคอมพิวเตอร์ที่สำนักงานสลากฯ นำมาใช้จัดพิมพ์แบบคละเลขจะมีความปลอดภัย และเข้าไปถอดรหัสได้หรือเปล่า หากทำได้ก็จะทำให้เกิดการ รวมชุดได้เหมือนเดิม ทำให้ไม่สามารถแก้ปัญหาสลากชุดและสลากแพงได้อย่างมีประสิทธิภาพ เพราะต้นตอของการรวมชุดคือ โควตาสลากของรายใหญ่ สมาคม มูลนิธิ 33 ล้านฉบับ ยังคงอยู่แบบเดิม ทำให้อย่างน้อยรายใหญ่ยังสามารถรวมชุดสลากใหญ่หลายใบได้เหมือนเดิม
ทั้งนี้ หากสำนักงานสลากฯ ต้องการแก้ไขปัญหาหวยชุดขายเกินราคาจริงๆ ก็ต้องพิมพ์สลากคละเลขกับโควตาสลากของรายใหญ่ 33 ล้านฉบับด้วย